
ГОДИШЕН ОТЧЕТ

ЗА ДЕЙНОСТТА НА ИНСПЕКТОРАТА НА МИНИСТЕРСТВОТО НА ЕЛЕКТРОННОТО УПРАВЛЕНИЕ ЗА 2022 ГОДИНА
(резюме)

На 22 февруари 2022 г. влезе в сила приетият от Народното събрание Закон за изменение и допълнение на Закона за електронното управление (ЗИД на ЗЕУ), с който: 
1. се закрива Държавна агенция „Електронно управление“ (ДАЕУ); 
2. се регламентират правомощията на министъра на електронното управление при провеждане на държавната политика в областта на електронното управление и в областта на информационното общество и информационните технологии; 
3. се правят изменения в Закона за киберсигурност, с които се регламентират правомощията на министъра на електронното управление по осъществяването на политиката за мрежова и информационна сигурност; 
4. във всички останали нормативни актове, където е регламентирана дейността на ДАЕУ се правят следните промени: „Държавна агенция „Електронно управление“ се заменя с „Министерство на електронното управление“, „председателят на Държавна агенция „Електронно управление“ се заменят съответно с „министъра на електронното управление“, „Министерството на транспорта, информационните технологии и съобщенията“ се заменят с „Министерството на транспорта и съобщенията“. 
След приемането на ЗИД на ЗЕУ, с Решение № 97 на МС от 25 февруари 2022 г. се създаде ликвидационна комисия за уреждане на правоотношенията във връзка със закриването на ДАЕУ, която в тримесечен срок от нейното назначаване да организира ликвидацията на Агенцията. 
В изпълнение на т. 10 от решението, до окончателното закриване на ДАЕУ, инспекторатът подпомогна министъра на електронното управление при изпълнение на контролните му правомощия съгласно функционалната си компетентност.
С Постановление № 89 от 19 май 2022 г. на Министерски съвет е приет нов Устройствен правилник на Министерството на електронното управление (МЕУ) и Устройствен правилник на новосъздадената Изпълнителна агенция „Инфраструктура на електронното управление“ (ИА ИЕУ). 
Пред инспектората бяха поставени следните оперативни цели:
1. Законосъобразно и ефективно функциониране на административните звена на Министерството на електронното управление и на Изпълнителна агенция „Инфраструктура на електронното управление“.
2. Законосъобразно прилагане на изискванията на ЗПКОНПИ и Наредбата за организацията и реда за извършване на проверка на декларациите и за установяване конфликт на интереси.
За постигане на поставените цели, през 2022 г. инспекторатът изпълни: планова и извънпланови проверки.
Проверките са възложени със заповед или с писмено разпореждане на министъра на електронното управление.
За резултатите от извършените проверки са изготвени доклади, в които се съдържат конкретни изводи, заключения и препоръки за предотвратяване на нарушения при функционирането и за подобряване работата на проверяваните административни звена. След одобрението им, копия от докладите/извадки от тях са изпратени на ръководителите на съответните структури за изпълнение на препоръките. Предприети са действия за контрол на изпълнението на дадените препоръки. 
[bookmark: _GoBack]В съответствие с разпоредбите на Закона за противодействие на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване конфликт на интереси, инспекторатът извърши проверки на подадените декларации за несъвместимост (чл. 35, ал. 1, т. 1 ЗПКОНПИ). 
Изготви и предложи за одобрение 10 (десет) доклада с обобщени резултати от проверки на подадените декларации, като към 31.12.2022 г. няма необработени декларации по чл. 35, ал. 1 от ЗПКОНПИ.
През 2022 г. инспекторатът продължи да изготвя експертни становища по конкретни казуси и възложени задачи. 
Служителите от звеното успешно преминаха обучения за повишаване на административния капацитет и ефективността от дейността и професионалната си квалификация.

